Kristian Jensen (V), 2003-12-12:
Jeg synes, at hr. Morten Homanns kommentarer her til sidst er fuldstændig uanstændige over for de mange mennesker, som har gennemgået en ungdomsuddannelse, men som ikke har kunnet få en praktikplads.
Det er simpelt hen at håne dem.
Vi skylder de mennesker at gøre en ekstra indsats, for at de kan få en ordentlig praktikplads og få en uddannelse, de kan bruge til noget.
Hr. Morten Homanns nedgøring af, at denne regering rent faktisk gør noget i modsætning til de tidligere, synes jeg er for dårlig og for lav.
Det, der er vigtigt, er, at for det første fjerner vi ikke skolepraktikordningen; vi gør det bare mindre nødvendigt at have den.
Vi skønner, at det kun er nødvendigt at have 1.200 skolepraktikpladser.
Til hr. Anders Samuelsen: Jeg tror ikke, jeg er den rigtige til at vurdere, hvorfor regeringen står til et fald i dagens meningsmåling i B.T.
Det kunne måske være, fordi vælgerne endnu ikke har hørt så mange røster om, hvad det er, Det Radikale Venstre vil, så de har kunnet ligge lidt i læ af diskussionen om, hvad regeringen vil.
Men jeg synes ærlig talt, det er mere interessant at spørge vælgerne, hvorfor de har gjort, som de har gjort, og ikke spørge regeringen om det.
Derfor vil jeg også meget hellere diskutere med fru Marianne Jelved, og først vil jeg sige, at jeg er glad for, at fru Marianne Jelved bekræfter, at vi er på den rigtige side af grænsen med hensyn til den finanspolitiske holdbarhed.
Men det er også rigtigt - det tror jeg vi er enige om - at der er nogle reformkrav, der skal gennemføres, inden vi kommer i mål med hensyn til 2010-planen.
Derfor er det utrolig vigtigt, at vi bl.a. får lavet en reform af hele jobanvisningsområdet, altså AF-området, så vi bliver bedre til at lave et match mellem de job, der er, og de folk, der er ledige.
Det er jo grotesk, at der stadig er ledige job i Danmark, som ikke kan blive besat, når grunden til det ikke er manglende uddannelse.
Der er bl.a. over 2.000 job på SiD-området, som ikke kan besættes, samtidig med at vi har mange ledige SiD'ere, og derfor er der behov for at lave en reform på det område.
Jeg synes også, der er et behov for at få lavet en reform med henblik på at få integreret folk bedre på arbejdsmarkedet, når de kommer hertil med flygtninge- eller indvandrerbaggrund.
Der er også behov for at få folk til at blive længere på arbejdsmarkedet, der er også nogle velfærdsreformer, der er mulige, og vi har sagt fra regeringens side, at dem vil vi gerne have tænkt igennem i en større sammenhæng i Velfærdskommissionen.
Til fru Pernille Rosenkrantz-Theil: Når vi tror på, at der bliver flere virksomheder, der vil være i stand til at have praktikelever, er det, fordi vi gør mulighederne for godkendelse af praktikpladser mere fleksible, sådan at man også i de mindre virksomheder har mulighed for at tage elever ind i praktik.
På den måde kan vi gøre, at alle de aftaler, der i øjeblikket er omkring delpraktik og forlagt undervisning osv., kan blive omsat til virkelige praktikpladser.
Jeg håber, at fru Pernille Rosenkrantz-Theil er enig med os i, at det bedste ville være, om vi kunne skabe praktikpladser til alle eleverne ude i virksomhederne, for det er det, de unge mennesker på erhversskolerne ønsker, det er det, som giver dem den bedste mulighed for senere at få et job.
Det er det, som vi lægger op til i aftalen, og vi synes, det er en glimrende aftale, som regeringen, Dansk Folkeparti og Det Radikale Venstre har lavet om at styrke erhvervsskolerne, også selv om fru Pernille Rosenkrantz-Theil gør alt, hvad hun kan for at tegne et forkert billede.
Til fru Lotte Bundsgaard: Det er sådan, at det, Socialdemokratiet foreslår, er at fjerne en valgfrihed fra forældrene.
De foreslår at fjerne de 500 mio. kr., der har været afsat til, at man kan skabe valgfrihed til, at forældre selv kan vælge at passe deres egne børn; det er, at man øger beskatningen.
I bedste fald vil de omlægninger, der er, være neutrale for den del af befolkningen, der har friplads i dag. Men de vil samtidig være med til at skulle betale den store ekstra beskatning, som Socialdemokratiet lægger op til.
Det er, som om fru Lotte Bundsgaard og fru Sandy Brinck ikke vil erkende det, der står i Socialdemokratiets eget ændringsforslag.
I Socialdemokratiets eget ændringsforslag står der, at man vil fjerne regeringens skattelettelse, og regeringens skattelettelse er altså, at en LO-familie næste år i forhold til år 2002 vil få 6.600 kr. mere til forbrug. Det er det, regeringen foreslår, det er det, Socialdemokratiet vil fjerne, og det er det, jeg godt kan forstå at Socialdemokratiets to ordførere nu forsøger at tale uden om.
Vi har gennemført et skattestop, og nu gennemfører vi skattelettelser, som for alvor vil være med
til at give børnefamilierne mere luft i økonomien
Det vil være med til at gøre, at børnefamilierne også får en bedre tilværelse og flere muligheder.